TV-boere, pasmaats maak ogies | Maroela Media
TV-boere, pasmaats maak ogies
In Donderdagaand se episode van die kykNET-werklikheidsreeks Boer soek 'n vrou, het boere Niel, Albert en Kobus kennis gemaak met die tien gekose dames uit die briewe wat vir hulle geskryf is.
Die boere en die dames, wat van heinde en verre gekom het, het op die Lanzerac-wynlandgoed in Stellenbosch mekaar beter leer ken. Anders as vorige seisoene van die program is elke boer se ontmoeting afsonderlik geskiet.
Niel, 'n vrugteboer naby Grabouw in die Wes-Kaap, kon na afloop van sy blitsafsprake saam met vyf uit die tien dames 'n heerlike middagete op die landgoed geniet en 'n ekstra tien minute individueel saam met elkeen deurbring.
Boer Niel. (Foto: Verskaf)
Dié vyf dames het die dag saam met boer Niel op die Lanzerac-wynlandgoed deurgebring. Van links na regs is Monique, Sheri, Simoné, Chereze en Melindie. (Foto: Verskaf)
Niel het vir Sheri, Monique, Simoné, Chereze en Melindie gekies om die middag saam met hom op die landgoed te kuier. Hy het ook teenoor Marciel Hopkins, aanbieder van die program, gebieg dat hy sy oog op 'n spesifieke dame het.
"Dit het baie goed gegaan. Daar was 'n oomblik wat my hart 'n bietjie vinniger geklop het; hy't hier bo in my keel gesit. Ek was nogal opgewonde toe ek dié meisie sien."
Hoewel die dames nog geheimsinnig is oor hulle gevoelens, het die blondekop Sheri gesê sy kan voel daar is 'n aantrekkingskrag tussen haar en Niel.
"Hy is baie mooi, sjoe. Ons is in die moeilikheid," het Sheri met 'n glimlag gesê.
Albert, die rooibostee- en sitrusboer van Clanwilliam in die Wes-Kaap, het uiteindelik vir Chanté, Anien, Marlia, Mariska en Trudie gekies om saam met hom die dag op die wynlandgoed deur te bring.
Volgens hom was dit nie 'n maklike taak om die vyf dames te kies nie. "Ek het aan die begin maklik vyf uitgekies en op die einde het iemand ingekom en my planne deurmekaar gekrap."
Boer Albert geniet homself gate uit saam met die dames. (Foto: Verskaf)
Boer Albert het die dag deurgebring saam met Marlia en Trudie (voor) en Mariska, Chanté en Anien (agter). (Foto: Verskaf)
Boer Kobus, die oudste boer van die seisoen, het na afloop van sy blitsafsprake vir Ilse, Bertha, Lynette, Michellé en Maxie gekies om saam met hom te kuier.
Dit is geen verrassing dat Bertha die enigste blondekop op Kobus se lysie is nadat hy in die vorige episode geen geheim daarvan gemaak het dat hy donkerkoppe verkies nie.
"Dinge in 'n verhouding is mos nie altyd maanskyn en rose nie. As 'n mens in 'n verhouding is, dan praat jy dinge deur en jy maak dit werk, behalwe as jy snork," het Bertha geskerts.
Kobus het egter ooglopend die donkerkop Maxie se geselskap geniet. "Dit was lekker. Ek geniet jou," het hy giggelend gesê.
Boer Kobus. (Foto: Verskaf)
Kobus het dié vyf dames gekies om vir die dag saam met hom op die wynlandgoed te kuier: Ilse en Bertha (voor) en Lynette, Michellé en Maxie (agter). (Foto: Verskaf)
In die volgende episode kies Niel, Albert en Kobus die drie dames wat saam met hulle plaas toe gaan en word boere Déan en Richann se dames bekend gestel.